II. típusú cefeidák légkörének kinematikája

Jurkovity Mónika 
V . fizika, csillagász
Témavezető: Dr. Vinkó József egyetemi docens
SZTE TTK Optikai és Kvantumelektronikai Tanszék

	A cefeida változócsillagok nagy amplitúdójú, radiális rezgéseket (pulzációt) végeznek, emiatt mérhető fizikai paramétereik periodikusan változnak. A cefeidák két altípusra oszthatóak:
	I. típusú (klasszikus) cefeidák: fiatal, nagy tömegű, fémgazdag csillagok
	II. típusú cefeidák: idősebb csillagok, távol a Galaxis fősíkjától.	 
	Dolgozatomban II. típusú cefeidák pulzációját vizsgáltam spektroszkópiai adatok segítségével. A spektrumban látható vonalak a csillaglégkör különböző helyein keletkeznek, így ezek Doppler-eltolódásának mérésével egy adott réteg radiális sebességeit határozhatjuk meg. Vizsgálataimhoz 12 db. II. típusú cefeidáról készült közepes felbontású (R=10000) spektrumot használtam.  A Ha vonalat a kromoszférához, a 6600 Ǻ körüli fémvonalakat pedig a fotoszférához társítottam, és meghatároztam radiális sebességeiket. E két réteg a csillag pulzációja során egymáshoz képest néha azonos, néha ellentétes fázisban mozog. Ennek jellemzésére a két réteg maximális radiális sebesség különbségét (DV) használtam. Megállapítottam, hogy a 3 napnál rövidebb és a 10 napnál hosszabb periódusú csillagokra DV nagy értékeket vehet fel, míg e két periódus között lényegesen kisebb szórást mutat. Eredményeimet irodalmi adatokkal összevetve kimutattam, hogy a II. és I. típusú cefeidák légköre hasonló mozgást mutat, kivéve a rövid periódusú tartományt, ahol a klasszikus cefeidákra a DV sokkal kisebb.